送劉幾道
作者：翁卷
朝代：宋

paragraphs: 束髮同執經，交分人莫如。
我愚百無成，蹭蹬空林居。
君文最奇崛，二十魁薦書。
青衫何太晚，警捕殊區區。
是月蟬始鳴，秀色連郊墟。
俶裝趨海邑，指期當憩車。
老大戀親友，暫別猶欷歔。
況此一分手，歸期三載餘。
積雨山川晦，新晴氛霧除。
殷勤送客吟，摻執行子裾。
願言乘高風，矯翮凌太虛。